Európa bizakodó, emelkednek az árfolyamok
Jó hangulatban indult a kereskedés pénteken az európai tőzsdéken, a BÉT-en is felfelé indultak az árfolyamok.
A vezető részvényindexek 0,3-0,6 százalékos pluszban álltak a kereskedés első két órájának végén. A jó hangulatot táplálta a történelmi csúcsra erősődő Ifo index, s kellemes meglepetésre számítanak a befektetők a közép-európai idő szerint délutánra/estére várható amerikai vállalati jelentésektől is. A tegnap a kereskedés zárását követően megjelent Google beszámoló is ezt erősítheti.

A hazai piac „úszik az európai árral”. A BUX délelőtt 11 óra környékén 22 811,4 pontnál járt, amely 0,3 százalékkal magasabb a csütörtöki zárásnál. Az első két óra forgalma meghaladta a 4,3 milliárd forintot.

A vezető részvények közül a Magyar Telekom mutatott ebben az időben enyhe süllyedést, az 549 forintos árfolyam 0,2 százalékkal marad el az előző napi utolsó kötés árfolyamától.

Lényegében a tegnap esti árszintek környékén 22 350 forinton mozgott a Mol. Az OTP és a Richter 0,6 százalékos pluszt mutatott ebben az időben. A bankrészvényre 5652, a gyógyszergyártó papírjára 42 365 forinton született üzlet a délelőtt derekán.

Ecoline
BÉT BUX részvénypiac